पाएं अपने शहर की ताज़ा ख़बरें और फ्री ई-पेपरडाउनलोड करें
जिला अस्पताल गुना से एक प्रसूता को कोविड जांच के बिना ही मेडिकल कॉलेज शिवपुरी रेफर कर दिया। जबकि मेडिकल कॉलेज शिवपुरी के हॉस्पिटल में सिर्फ कोरोना मरीजों को भर्ती कर इलाज किया जा रहा है। यही नहीं मेडिकल काॅलेज में भी प्रसूता को 10 घंटे तक आइसोलेशन वार्ड में रखा। इस दौरान इस बात की पुष्टि भी नहीं की गई कि उसे संक्रमण है या नहीं।
मामले का खुलासा हुआ तो आनन फानन में मेडिकल कॉलेज से जिला अस्पताल शिवपुरी भेजकर भर्ती कराया। सात माह की गर्भवती पार्वती कुशवाह (31) पत्नी ओमप्रकाश कुशवाह निवासी ग्राम गोल्या अहेड़ा तहसील कुंभराज जिला गुना को मेडिकल कॉलेज शिवपुरी रेफर कर दिया। बताया जाता है कि उसका ऑक्सीजन लेवल कम आ रहा था। इसके चलते उसे आनन-फानन में रेफर कर दिया गया। हैरानी की बात यह है कि कॉलेज हॉस्पिटल में प्रसव कराने की व्यवस्था अभी शुरू नहीं हो सकी है। बाद में शिवपुरी के डॉक्टरों ने स्थिति समझी और प्रसूता को जिला अस्पताल शिवपुरी भिजवा दिया।
डॉक्टर ने डिस्चार्ज कराकर हॉस्पिटल भेजा : मेडिकल कॉलेज शिवपुरी के डॉक्टर रीतेश यादव ने स्टाफ से कहकर प्रसूता पार्वती कुशवाह को कॉलेज हॉस्पिटल से डिस्चार्ज कराया और जिला अस्पताल शिवपुरी भिजवा दिया। समाजसेवी हेमंत ओझा ने एंबुलेंस भेजकर प्रसूता काे अस्पताल तक पहुंचवाया। यहां स्टाफ ने ध्यान नहीं दिया तो सिविल सर्जन डॉक्टर राजकुमार ऋषिश्वर ने प्रसूता को जिला हॉस्पिटल में भर्ती करवाकर इलाज शुरू कराया।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva zho_Hant eng_Latn